L-UE qed tiġġieled kontra t-tniġġis mill-plastik fil-baħar. L-UE qed tieħu miżuri biex trażżan it-tniġġis mill-plastik. Il-Kunsill illum adotta direttiva li tintroduċi restrizzjonijiet ġodda kontra ċerti prodotti tal-plastik li jintużaw darba biss. L‐adozzjoni formali tar-regoli l-ġodda llum mill-Kunsill hija l-aħħar pass tal-proċedura. Id-direttiva dwar il-plastik li jintuża darba biss tibbaża fuq il-leġislazzjoni eżistenti tal-UE dwar l-iskart iżda tmur pass iktar billi tistabbilixxi regoli aktar stretti għal dawk il-prodotti u l-imballaġġ li huma fost l-aktar għaxar tipi ta' oġġetti li qed iniġġsu x-xtajtiet Ewropej. Ir-regoli l-ġodda jipprojbixxu l-użu ta' ċerti prodotti tal-plastik li jintremew u li għalihom jeżistu alternattivi. Barra minn hekk, ġew introdotti miżuri speċifiċi biex jitnaqqas l-użu tal-prodotti tal-plastik li l-aktar jintremew. Il-prodotti tal-plastik li jintużaw darba biss huma kompletament jew parti minnhom magħmula mill-plastik u tipikament maħsuba biex jintużaw darba biss jew għal żmien qasir qabel ma jintremew. Wieħed mill-għanijiet prinċipali ta' din id-direttiva huwa li jitnaqqas l-ammont ta' skart tal-plastik li noħolqu. Bir-regoli l-ġodda, platti, pożati, straws, stikek għall-bżieżaq u stikek għat-tajjar magħmulin mill-plastik li jintużaw darba biss ser jiġu pprojbiti sal-2021. L-istati membri qablu li jimmiraw sabiex jiġbru 90% tal-fliexken tal-plastik sal-2029, u l-fliexken tal-plastik irid ikun fihom mill-inqas 25% ta' kontenut riċiklat sal-2025 u 30% sal-2030. Il-Kummissjoni ppreżentat il-proposta tagħha għal direttiva f'Mejju 2018. Il-Kunsill wasal għall-pożizzjoni tiegħu fil-31 ta' Ottubru 2018. In-negozjati mal-Parlament Ewropew bdew fis-6 ta' Novembru 2018 u ntemmu bi ftehim proviżorju fid-19 ta' Diċembru 2018, li ġie kkonfermat mill-ambaxxaturi tal-istati membri għall-UE fit-18 ta' Jannar 2019. L‐adozzjoni formali tar-regoli l-ġodda llum mill-Kunsill hija l-aħħar pass tal-proċedura. It-test tad-direttiva Nota tal-adozzjoni Dikjarazzjonijiet Plastik li jintuża darba biss: l-istati membri jikkonfermaw il-ftehim li jipprojbixxi ċerti oġġetti tal-plastik li jintremew wara l-użu (stqarrija għall-istampa, 18/01/2019) Il-proposta tal-Kummissjoni Ara l-paġna tal-laqgħa